Document ID: 31976L0579

NEUVOSTON DIREKTIIVI,
annettu 1 päivänä kesäkuuta 1976,
tarkistettujen perusnormien vahvistamisesta väestön ja työntekijöiden terveyden suojelemiseksi ionisoivasta säteilystä aiheutuvilta vaaroilta (76/579/Euratom)
EUROOPAN YHTEISÖJEN NEUVOSTO, joka
ottaa huomioon Euroopan atomienergiayhteisön perustamissopimuksen ja erityisesti sen 31 ja 32 artiklan,
ottaa huomioon komission ehdotuksen, jonka se on tehnyt saatuaan lausunnon asiantuntijaryhmältä, jonka tieteellis-tekninen komitea on nimennyt jäsenvaltioiden tieteellisten asiantuntijoiden keskuudesta,
ottaa huomioon edustajakokouksen lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
Euroopan atomienergiayhteisön perustamissopimuksessa määrätään, että perusnormit työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta, sellaisena kuin ne määritellään erityisesti perustamissopimuksen 30 artiklassa, on vahvistettava sen mahdollistamiseksi, että kaikki jäsenvaltiot voivat 33 artiklan mukaisesti laatia aiheellisia lakeja, asetuksia ja hallinnollisia määräyksiä varmistaakseen perusnormien noudattamisen, toteuttaa tarvittavat toimenpiteet opetuksen, koulutuksen ja ammatillisen kasvatuksen osalta ja laatia tällaisia säännöksiä yhteensopiviksi muissa jäsenvaltioissa tässä suhteessa sovellettavien säännösten kanssa,
neuvosto on 2 päivänä helmikuuta 1959 antanut direktiivit perusnormien vahvistamisesta(3), joita on muutettu viimeksi direktiivillä 66/45/Euratom(4),
näiden direktiivien yleinen tarkistaminen on ajan myötä osoittautunut tarpeelliseksi säteilysuojelua koskevan tieteellisen tietämyksen kehityksen perusteella sekä näiden direktiivien soveltamisesta kansallisessa lainsäädännössä saadun käytännön kokemuksen myötä,
työntekijöiden ja väestön terveyden suojeleminen edellyttää, että kaikki toiminta, johon liittyy ionisoivasta säteilystä aiheutuva vaara, asetetaan sääntelyn alaiseksi,
perusnormit on mukautettava ydinenergian käyttöolosuhteisiin ja normit vaihtelevat sen mukaan, onko kyse yksittäisten, ionisoivalle säteilylle altistuneiden työntekijöiden turvallisuudesta vai väestön suojelemisesta,
ionisoivalle säteilylle altistuneiden työntekijöiden terveyden suojeleminen edellyttää altistuksen ehkäisevien toimenpiteiden täytäntöönpanon ja altistuksen mittausmenettelyjen järjestämistä sekä riittävää lääketieteellistä tarkkailua, ja
väestön terveyden suojeleminen merkitsee valvonta- ja tarkkailujärjestelmää ja onnettomuustapauksissa interventiojärjestelmää,
ON ANTANUT TÄMÄN DIREKTIIVIN:
I OSASTO MÄÄRITELMÄT
1 artikla
Tämän direktiivin soveltamiseksi jäljempänä esitetyillä käsitteillä tarkoitetaan seuraavaa:
a) Fysikaaliset käsitteet, määreet ja yksiköt
Ionisoivalla säteilyllä säteilyä, joka koostuu fotoneista tai hiukkasista, jotka kykenevät tuottamaan ioneja suorasti tai epäsuorasti.
Aktiivisuudella (A) dN jaettuna dt:llä, jossa dN on tietyssä radionuklidimäärässä tapahtuvien spontaanien ydinmuutosten lukumäärä aikavälillä dt.
A = NUM dN
DEN dt
Tämä määritelmä ei koske sanoja "aktiivisuus" ja "aktiivisuudet" 2-4 artiklassa ja 6 artiklan 3 kohdassa.
Curie-yksiköllä (Ci) aktiivisuuden yksikköä. Kansainvälisessä yksikköjärjestelmässä yksikkö on sekunti potenssiin miinus yksi: s-1
1 Ci = 3,7 × 1010 s-1 (tarkalleen)
Absorboituneella annoksella (D) de jaettuna dm:llä, jossa de on ionisoivasta säteilystä tilavuusyksikön kokoiseen ainemäärään siirtyvä keskimääräinen energia ja dm on tilavuusyksikössä olevan aineen massa.
D = NUM de
DEN dm
Rad-yksiköllä (rd) absorboituneen annoksen yksikköä. Kansainvälisessä yksikköjärjestelmässä yksikkö on joule per kilogramma (J kg-1).
1 rd = 10-2 J kg-1
Lineaarisella energiansiirtokyvyllä tai rajallisella lineaarisella törmäysjarrutuskyvyllä (LÄ) dE jaettuna dl:llä, jossa dl on varatun hiukkasen kulkema matka väliaineessa ja dE keskimääräinen energian menetys, joka aiheutuu törmäyksistä, joissa energiansiirto on pienempi kuin Ä.
LÄ = (
NUM dE
DEN dl
) Ä
Säteilysuojelun laskennallisia tarpeita varten kaikki siirtynyt energia on sisällytetty niin, että
LÄ :sta tulee L&infin;
(Hiukkas-) kertymällä (Ö) dN jaettuna da:lla, jossa dN on niiden hiukkasten lukumäärä, jotka tunkeutuvat sellaiseen palloon, jonka isoympyrän poikkipinta on da.
Ö = NUM dN
DEN da
Kertymänopeudella (ö) dÖ jaettuna dt:llä, jossa dÖ on hiukkaskertymän kasvu aikavälillä dt.
ö = NUM dÖ
DEN dt
b) Radiologiset, biologiset ja lääketieteelliset käsitteet
Säteilyaltistuksella ihmisten altistusta ionisoivalle säteilylle. Säteilyaltistuksessa erotetaan:
- ulkoinen altistus: aiheutuu kehon ulkopuolisista säteilylähteistä,
- sisäinen altistus: aiheutuu kehossa sijaitsevista säteilylähteistä,
- kokonaisaltistus: ulkoisen ja sisäisen altistuksen summa.
Jatkuvalla altistuksella pitkäaikaista kehoon tai kriittiseen elimeen kohdistuvaa ulkoista altistusta, jonka voimakkuus voi kuitenkin vaihdella ajankohdan mukaan, tai sisäistä altistusta, joka aiheutuu jatkuvasta saannosta, jonka taso voi kuitenkin vaihdella ajankohdan mukaan.
Kerta-altistuksella lyhytkestoista kehoon tai kriittiseen elimeen kohdistuvaa ulkoista altistusta tai sisäistä, lyhyellä aikavälillä tapahtuvasta radionuklidien saannosta aiheutuvaa altistusta.
Annosekvivalentilla (H) absorboituneen annoksen (D), laatukertoimen (Q) ja kaikkien muiden muunnostekijöiden (N) tuloa. Käytettäessä pelkästään sanaa "annos" tarkoitetaan aina "annosekvivalenttia".
Rem-yksiköllä annosekvivalentin yksikköä.
Laatukertoimella (Q) lineaarisesta energiansiirtokyvystä riippuvaa tekijää (L&infin;L). Kerrointa käytetään painotettaessa absorboituneita annoksia, jotta voidaan selvittää niiden merkitys säteilysuojelutarkoituksiin.
Karttuneella annoksella ilmaistaan säteilylle altistuneen työntekijän osalta kaikkien sellaisten työajan aikana kertyneiden annosten summaa, jotka aiheutuvat tunnetuista säteilylähteistä, lukuun ottamatta niitä, jotka aiheutuvat luonnon taustasäteilystä sekä lääketieteellisistä tutkimuksista tai hoidoista.
Kokokehoannoksella tasaiseksi katsottua koko kehon annosta.
Kehon osittaisella annoksella tietyn kehon osan tai yhden taikka useamman elimen tai kudoksen annosta.
Kokonaisannoksella kokonaisaltistuksesta aiheutuvaa annosten summaa.
Annoskertymällä viidessäkymmenessä vuodessa yhden tai useamman radionuklidin saannosta aiheutunutta elimen tai kudoksen annosta.
Geneettisellä annoksella annosta, joka aiheuttaisi saman geneettisen rasitteen väestölle kuin tämän väestön yksilölle aiheutuneet tosiasialliset annokset, jos jokainen ihminen altistuisi hedelmöitymisestään keskimääräiseen lisääntymisikään. Geneettistä annosta voidaan arvioida vuosittaisena geneettisesti merkittävänä annoksena kerrottuna keskimääräisellä lisääntymisiällä, jonka katsotaan olevan 30 vuotta.
Vuosittaisella geneettisesti merkittävällä annoksella väestön keskiarvoannosta yksittäisistä vuosittaisista sukurauhasannoksesta painotettuna kunkin yksittäisen annoksen osalta säteilyn saamisen jälkeen hedelmöitettyjen lasten todennäköisellä lukumäärällä.
Kriittisellä elimellä elintä, jossa ulkoisen ja sisäisen altistuksen aiheuttaman annoksen ja sallitun kehon osittaisen enimmäisaltistuksen välinen suhde on tämän elimen osalta suurin.
Sallituilla enimmäisannoksilla työntekijöille vahvistettuja säteilyaltistusrajoja. Niitä sovelletaan ainoastaan heidän työnsä aiheuttamaan säteilyaltistukseen, lukuun ottamatta säteilyaltistusta, joka aiheutuu luonnon taustasäteilystä ja heille tehtyjen lääketieteellisten tutkimusten tai hoitojen seurauksena.
Johdetulla radionuklidin pitoisuusrajalla hengitysilmassa vuosittaista keskiarvopitoisuutta hengitysilmassa ilmaistuna aktiivisuusyksikköinä tilavuusyksikköä kohti, joka hengitettynä 2 000 työtunnin aikana vuodessa vastaa sallitun enimmäisvuosiannoksen saantoa.
Radioaktiivisella kontaminaatiolla minkä tahansa aineen, pinnan, ympäristön tai henkilön kontaminaatiota, jonka radioaktiiviset aineet aiheuttavat.
Kun on kyse ihmiskehosta, radioaktiivinen kontaminaatio käsittää sekä ihon ulkoisen kontaminaation että sisäisen kontaminaation saantotavasta riippumatta.
Saannolla ulkoisesta ympäristöstä kehoon joutunutta aktiivisuutta.
Vuosisaantorajalla aktiivisuutta, joka kehoon joutuessaan aiheuttaa tietyn yksilön keholle tai kriittiselle elimelle 7, 8, 9, ja 11 artiklassa vahvistettua vuosiannosrajaa vastaavan annoskertymän.
Säteilymyrkyllisyydellä radionuklidin ja sen tytärytimien säteilemästä ionisoivasta säteilystä aiheutuvaa myrkyllisyyttä; säteilymyrkyllisyys ei liity ainoastaan radionuklidin radioaktiivisiin ominaisuuksiin, vaan myös sen kemialliseen ja fysikaaliseen olomuotoon ja alkuaineen aineenvaihduntaan kehossa tai elimessä.
c) Muut käsitteet
Lähteellä laitetta tai ainetta, joka voi lähettää ionisoivaa säteilyä.
Umpilähteellä lähdettä, joka sisältää radioaktiivisia aineita sitoutuneina kiinteisiin ja käytännöllisesti katsoen inaktiivisiin aineisiin tai suljettuina inaktiiviseen säiliöön, joka on riittävän vahva estämään tavanomaisissa käyttöolosuhteissa radioaktiivisten aineiden leviämisen ympäristöön ja radioaktiivisen kontaminaation mahdollisuuden.
Radioaktiivisella aineella ainetta, joka sisältää yhtä tai useampaa radionuklidia, joiden aktiivisuutta tai pitoisuutta ei voida säteilysuojelun kannalta jättää ottamatta huomioon.
Luonnon taustasäteilyllä kaikkia luonnon maaperän tai avaruuden lähteistä peräisin olevaa ionisoivaa säteilyä siinä määrin kuin ihmisen toiminta ei ole merkittävästi lisännyt aiheutunutta altistusta.
Kriittisellä rakennelmalla halkeamiskelpoisesta aineesta koostuvaa rakennetta, joka soveltuu ketjureaktion ylläpitämiseen.
Väestöllä väestöä kokonaisuudessaan, säteilylle altistuneet työntekijät, harjoittelijat, opiskelijat ja väestön edustajat mukaan lukien.
Säteilylle altistuneilla työntekijöillä henkilöitä, jotka altistuvat säteilylle työssään siten, että heidän vuosiannoksensa todennäköisesti ylittää yhden kymmenesosan sallituista enimmäisvuosiannoksista.
Väestön kriittisillä ryhmillä sellaisista henkilöistä koostuvia ryhmiä, joiden altistus on suhteellisen tasainen ja edustava väestön altistuneempien yksilöiden altistukseen verrattuna.
Väestön edustajilla yksilöitä, jotka edustavat koko väestöä, lukuun ottamatta säteilylle altistuneita työntekijöitä, harjoittelijoita, opiskelijoita heidän työtuntiensa aikana.
Valvonta-alueella aluetta, jota koskevat erityissäännöt ionisoivalta säteilyltä suojautumista varten ja jonne pääsy on valvottua.
Tarkkailualueella aluetta, jota tarkkaillaan asianmukaisesti ionisoivalta säteilyltä suojautumista varten.
Annosrajoilla väestön edustajille, väestölle sekä harjoittelijoille ja opiskelijoille vahvistettuja rajoja säteilyaltistukselle. Niitä ei sovelleta luonnon taustasäteilystä aiheutuvaan säteilyyn ja yksilöiden altistumiseen lääketieteellisen tutkimuksen ja hoidon seurauksena.
Toimenpiderajalla absorboituneen annoksen arvoa tai annosekvivalentin arvoa taikka johdettua arvoa, joka on vahvistettu onnettomuustilannetta koskevien varosuunnitelmien laatimisen yhteydessä.
Laillistetulla lääkärillä lääkäriä, joka on vastuussa 19 artiklassa määriteltyyn luokkaan A kuuluvien työntekijöiden lääketieteellisestä tarkkailusta ja jonka toimintapätevyyden toimivaltaiset viranomaiset ovat tunnustaneet.
Pätevöityneellä asiantuntijalla henkilöä, jolla on tarvittavat tiedot ja koulutusta tehdäkseen fysikaalisia ja teknisiä tutkimuksia tai radiokemiallisia tutkimuksia taikka antaa neuvoja yksilöiden tehokkaan suojelemisen ja suojelulaitteistojen moitteettoman toiminnan varmistamiseksi tapauskohtaisesti ja jonka toimintapätevyyden toimivaltaiset viranomaiset ovat tunnustaneet.
Onnettomuudella odottamatonta tapahtumaa, joka aiheuttaa laitokselle vahinkoa tai häiritsee sen tavanomaista toimintaa ja joka todennäköisesti aiheuttaa yhdelle tai useammalle henkilölle sallitut enimmäisannokset ylittävän annoksen.
Suunnitellulla erikoisaltistuksella altistusta, joka aiheuttaa sallittua neljännesvuoden enimmäisannosta suuremman säteilyaltistuksen ja joka sallitaan poikkeuksellisesti tietyissä tilanteissa tavanomaisen toiminnan aikana, kun sellaisia vaihtoehtoisia menetelmiä ei voida käyttää, joiden avulla altistus vältettäisiin.
Vahinkoaltistuksella satunnaista ja tahatonta altistusta, jonka vuoksi jokin sallittu enimmäisannos ylittyy.
Hätätilannealtistuksella epätavallisissa oloissa perusteltavissa olevaa altistusta vaaraan joutuneiden yksilöiden auttamiseksi, jolla estetään suuren ihmismäärän altistus tai säästetään arvokas laitos ja jonka vuoksi jokin sallittu enimmäisannos ylittyy.
II OSASTO SOVELTAMISALA, TIEDON ANTAMINEN JA LUPAJÄRJESTELMÄ
2 artikla
Tätä direktiiviä sovelletaan luonnollisten ja keinotekoisten radioaktiivisten aineiden tuotantoon, jalostukseen, käsittelyyn, käyttöön, hallussapitoon, varastointiin, kuljetukseen ja loppusijoitukseen sekä kaikkeen muuhun toimintaan, johon liittyy ionisoivasta säteilystä aiheutuva vaara.
3 artikla
Kunkin jäsenvaltion on tehtävä 2 artiklassa tarkoitetun toiminnan harjoittamisen ilmoittaminen pakolliseksi.
Nämä toiminnat saatetaan luvanvaraisiksi kunkin jäsenvaltion määrittelemissä tapauksissa, ottaen huomioon mahdolliset vaarat ja muut asian kannalta merkitykselliset näkökulmat, sanotun kuitenkaan rajoittamatta 5 artiklan soveltamista.
4 artikla
Sanotun rajoittamatta 5 artiklan soveltamista, ennalta toimitettavan tiedon antamista ja lupajärjestelmää koskevia vaatimuksia ei tarvitse soveltaa toimintaan, joka koskee:
a) radioaktiivisia aineita, joiden kokonaismäärät eivät ole suurempia kuin liitteessä I esitetyt arvot;
b) radioaktiivisia aineita, joiden pitoisuus on pienempi kuin 0,002 ìCi g-1; tätä rajaa nostetaan arvoon 0,01 ìCi g-1 kiinteiden luonnollisten radioaktiivisten aineiden osalta;
c) sellaisten navigointi- ja kellolaitteiden käyttöä, jotka sisältävät radioluminesenssimaalia, mutta ei niiden valmistamista tai korjaamista, lukuunottamatta kuitenkin a kohdassa säädettyjä tapauksia;
d) laitteita, jotka lähettävät ionisoivaa säteilyä ja joiden sisältämät radioaktiivisten aineiden määrät ovat suurempia kuin a kohdassa määritellyt arvot edellyttäen, että
1. toimivaltainen viranomainen on hyväksynyt laitteen tyypin;
2. laitteesta on sellaista hyötyä sen mahdollisesti aiheuttamiin vaaroihin verrattuna, että sen käyttö on toimivaltaisen viranomaisen mukaan perusteltua;
3. laite on rakennettu umpilähteiden muotoon, joka varmistaa tehokkaan säteilysuojelun, ja joka estää joutumisen kosketuksiin radioaktiivisten aineiden kanssa ja niiden vuodot, ja
4. laite ei aiheuta missään 0,1 metrin etäisyydellä sen luoksepäästävästä pinnasta olevassa kohdassa tavallisissa toimintaolosuhteissa suurempaa annosnopeutta kuin 0,1 mrem h-1;
e) muita laitteita kuin televisiovastaanottimia, jotka lähettävät ionisoivaa säteilyä, mutta eivät sisällä radioaktiivisia aineita edellyttäen, että:
1. toimivaltainen viranomainen on hyväksynyt laitteen tyypin;
2. laitteesta on sellaista hyötyä sen mahdollisesti aiheuttamiin vaaroihin verrattuna, että sen käyttö on toimivaltaisen viranomaisen mukaan perusteltua;
ja
3. laite ei aiheuta missään 0,1 metrin etäisyydellä sen luoksepäästävästä pinnasta olevassa kohdassa tavallisissa toimintaolosuhteissa suurempaa annosnopeutta kuin 0,1 mrem h-1;
f) televisiovastaanottimia, jotka eivät aiheuta missään 0,05 metrin etäisyydellä laitteen luoksepäästävästä pinnasta olevassa kohdassa suurempaa annosnopeutta kuin 0,5 mrem h-1.
5 artikla
Lupajärjestelmää on kansallisessa lainsäädännössä säädettyjä kieltoja lukuun ottamatta ja vaaran asteesta riippumatta sovellettava seuraavissa tapauksissa:
a) radioaktiivisten aineiden antaminen henkilölle taudinmääritys-, hoito- ja tutkimustarkoituksissa;
b) radioaktiivisten aineiden käyttö leikkikaluissa ja radioaktiivisia aineita sisältävien leikkikalujen tuonti;
c) radioaktiivisten aineiden lisääminen elintarvikkeiden, lääkkeiden, kosmetiikan ja kotitalouksissa käytettävien tuotteiden (lukuun ottamatta 4 artiklan c kohdassa tarkoitettuja laitteita) valmistuksessa ja tuotannossa sekä tällaisten elintarvikkeiden, lääkkeiden ja tuotteiden tuonti kaupallisiin tarkoituksiin, jos ne sisältävät radioaktiivisia aineita.
III OSASTO ANNOSTEN RAJOITTAMINEN VALVOTUSSA SÄTEILYALTISTUKSESSA
6 artikla
1. Ihmisten säteilyaltistuksen ja ionisoivalle säteilylle altistuvien henkilöiden lukumäärän on oltava niin alhainen kuin se on käytännössä mahdollista; saadut annokset eivät missään tapauksessa saa olla suurempia kuin säteilylle altistuneiden työntekijöiden sallitut enimmäisannokset sekä harjoittelijoiden ja opiskelijoiden sekä väestön edustajien annosrajat, jotka on vahvistettu tässä osastossa.
2. Kokonaisaltistuksen osalta on, siinä määrin kuin se on mahdollista, ulkoisen ja sisäisen altistuksen summa laskettava tarkoituksenmukaisella tavalla.
3. Alle 18-vuotiaalle työntekijälle ei saa osoittaa työtehtävää, jossa hänestä tulisi säteilylle altistunut työntekijä.
4. Raskaana olevaa tai imettävää naista ei saa ottaa sellaiseen työhön, johon liittyy merkittävä radioaktiivisen kontaminaation vaara; tarvittaessa järjestetään kehon radioaktiivisen kontaminaation erityisvalvonta.
I LUKU SÄTEILYLLE ALTISTUNEIDEN TYÖNTEKIJÖIDEN SALLITUT ENIMMÄISANNOKSET
7 artikla
Kokokehoannos
1. Säteilylle altistuneiden työntekijöiden kokokehoannoksen sallituksi enimmäisannokseksi vahvistetaan 5 remyksikköä vuodessa, sanotun kuitenkaan rajoittamatta 2 kohdassa säädettyjen poikkeuksien soveltamista.
2. Tietyissä tapauksissa voidaan pätevien syiden vuoksi poiketa 1 kohdasta, jollei sallittu enimmäisannoskertymä ylity seuraavan kaavan avulla lasketussa tietyssä iässä:
D = 5 (N - 18)
D = annoskertymä ilmaistuna rem-yksikköinä
N = ikä ilmaistuna vuosina
ja jollei neljännesvuoden annos ylitä 4 kohdassa vahvistettua arvoa.
3. Kun aiemmin kertynyttä annosta ei tiedetä varmuudella tiettyjen säteilylle altistaneiden työvuosien osalta, annoskertymän oletetaan olevan kunkin kyseisen vuoden osalta sama kuin 1 kohdassa vahvistettu sallittu enimmäiskokokehoannos.
4. Neljännesvuoden sallituksi enimmäiskokokehoannokseksi vahvistetaan 3 rem-yksikköä. Tämän 3 rem-yksikön neljännesvuosiannoksen saaminen yksittäisenä annoksena on hyväksyttävää ainoastaan poikkeustapauksissa. Lisääntymiskykyisen naisen osalta vatsan annos ei saa olla yli 1,3 rem-yksikköä neljännesvuoden aikana.
5. Raskauden toteamisen jälkeen on toteutettava toimenpiteitä sen varmistamiseksi, että kyseessä olevan naisen altistus työn yhteydessä on sellainen, että sikiöön raskauden toteamisen ja synnytyksen välisenä aikana kertynyt annos jää niin pieneksi kuin on käytännön toimenpitein mahdollista eikä missään tapauksessa ole yli 1 rem-yksikköä.
8 artikla
Kehon osittaiset annokset
Kun on kyse kehon osittaisesta altistuksesta, sovelletaan seuraavia sallittuja enimmäisannoksia:
a) luuytimen ja sukurauhasten säteilyaltistuksen osalta: 5 rem-yksikköä vuodessa ja 3 rem-yksikköä neljännesvuodessa. Edellä 7 artiklan 2 ja 3 kohtaa sovelletaan soveltuvin osin;
b) raajojen (kädet, käsivarret, jalkaterät ja nilkat) ulkoisen altistuksen osalta: 75 rem-yksikköä vuodessa ja 40 rem-yksikköä neljännesvuodessa;
c) kilpirauhasten, ihon ja luun säteilyaltistuksen osalta, b kohdassa tarkoitettuja raajoja lukuun ottamatta: 30 rem-yksikköä vuodessa ja 15 rem-yksikköä neljännesvuodessa;
d) muiden elinten tai kudosten kuin raajojen, kilpirauhasten, ihon, luun, luuytimen ja sukurauhasten säteilyaltistuksen osalta: 15 rem-yksikköä vuodessa ja 8 rem-yksikköä neljännesvuodessa.
II LUKU HARJOITTELIJOIDEN JA OPISKELIJOIDEN ANNOSTEN RAJOITTAMINEN
9 artikla
1. Annosrajat 18 vuotta täyttäneille harjoittelijoille ja opiskelijoille, jotka kouluttautuvat ionisoivalle säteilylle altistavaa työtä varten tai joiden on opintojensa aikana käytettävä säteilylähteitä, ovat samat kuin 7 artiklassa, 2 kohtaa lukuun ottamatta, ja 8 artiklassa säteilylle altistuneille työntekijöille vahvistetut sallitut enimmäisannokset.
2. Annosrajat 16-18-vuotiaille harjoittelijoille ja opiskelijoille, jotka kouluttautuvat ionisoivaa säteilylle altistavaa työtä varten tai joiden on opintojensa aikana käytettävä säteilylähteitä, ovat kolme kymmenesosaa 7 ja 8 artiklassa säteilylle altistuneille työntekijöille vahvistetuista sallituista enimmäisvuosiannoksista.
3. Annosrajat 16 vuotta täyttäneille harjoittelijoille ja opiskelijoille, joita 1 ja 2 kohdan säännökset eivät koske, sekä alle 16-vuotiaiden harjoittelijoiden ja opiskelijoiden annosrajat, ovat samat kuin 11 artiklassa väestön edustajille vahvistetut annosrajat. Koulutuksen aikana todennäköisesti saatu vuosittaisten annosten osuus ei kuitenkaan saa ylittää yhtä kymmenesosaa 11 artiklassa vahvistetuista annosrajoista ja kustakin säteilyaltistuksesta saatu annos ei saa ylittää yhtä sadasosaa niistä annosrajoista.
III LUKU SUUNNITELLUT ERIKOISALTISTUKSET
10 artikla
1. Ainoastaan 19 artiklassa määriteltyyn luokkaan A kuuluvat työntekijät voivat olla suunnitellun erikoisaltistuksen kohteena. Kaikkiin suunniteltuihin erikoisaltistuksiin on oltava asianmukainen lupa.
2. Suunniteltujen erikoisaltistusten aikana saadut annokset tai annoskertymät eivät saa yksittäisen tapahtuman yhteydessä ylittää 7 ja 8 artiklassa vahvistettujen sallittujen enimmäisannosten kaksinkertaista määrää eivätkä elinaikana näiden annosten viisinkertaista määrää.
3. Suunniteltuun erikoisaltistukseen ei saa myöntää lupaa:
a) jos, kun on kyse kokokehoaltistuksesta tai luuytimen taikka sukurauhasten säteilyaltistuksesta, arvo, joka on saatu lisäämällä suunnitellun erikoisaltistuksen ennakoitu annos aiemmin kertyneeseen annokseen, ylittää 7 artiklan 2 kohdassa esitetyn kaavan avulla saadun rajan;
b) jos työntekijä on edeltävien kahdentoista kuukauden aikana altistunut säteilylle, josta saatu yksittäinen säteilyaltistus ylittää 7 ja 8 artiklassa neljännesvuoden osalta vahvistetut sallitut enimmäisannokset;
c) jos työntekijä on aiemmin altistunut vahinko- tai hätätilanteen yhteydessä säteilylle ja saanut annoksia, joiden summa on suurempi kuin 7 ja 8 artiklassa vahvistetut sallitut enimmäisannokset viisinkertaisena;
d) jos työntekijä on sukukypsässä iässä oleva nainen.
4. Suunnitellun erikoisaltistuksen aikana aiheutuneet annokset lisätään aiemmin saatuihin annoksiin. Myöhemmät altistukset rajoitetaan siten, että:
a) kun on kyse kokonaisaltistuksesta, luuytimen tai sukurauhasten säteilyaltistuksesta saadun annoksen tai annoskertymän on neljännesvuodessa oltava alle puolet 7 ja 8 artiklassa vahvistetusta neljännesvuosirajasta, kunnes annoksen keskinopeus laskee välittömästi ennen suunnitellun erikoisaltistusta alkavan ja sinä hetkenä, jolloin rajoitukset suunnitellaan poistettavan, päättyvän ajanjakson aikana alle annosnopeuden, joka vastaa sallittua neljännesvuoden enimmäisannosta;
b) kun on kyse kehon osan tai yhden taikka useamman muun elimen kuin luuytimen tai sukurauhasten säteilyaltistuksesta, saadun annoksen tai annoskertymän on vuodessa oltava alle puolet 8 artiklassa vahvistetusta vuosirajasta, kunnes annoksen keskinopeus laskee välittömästi ennen suunnitellun erikoisaltistusta alkavan ja sinä hetkenä, jolloin rajoitukset suunnitellaan poistettavan, päättyvän ajanjakson aikana alle annosnopeuden, joka vastaa sallittua enimmäisvuosiannosta.
5. Sallittujen enimmäisannosten ylittäminen suunnitellun erikoisaltistuksen seurauksena ei sinänsä saa olla syynä työntekijän siirtämiseen pois hänen tavallisista tehtävistään.
6. Kaikki suunnitellut erikoisaltistukset on merkittävä 31 artiklassa säädettyyn hoitokertomukseen, johon merkitään myös arvioitu annos ja arvio kehoon joutuneista aktiivisuuksista.
7. Työntekijälle on ennen suunniteltua erikoisaltistusta annettava asianmukaista tietoa altistukseen liittyvistä vaaroista ja toiminnan aikana toteutettavista varotoimista.
IV LUKU VÄESTÖN ANNOSTEN RAJOITTAMINEN
11 artikla
Väestön edustajien annosrajat
Seuraavia väestön edustajien annosrajoja on noudatettava, sanotun kuitenkaan rajoittamatta 12 artiklan soveltamista:
a) kokokehoannosrajaksi vahvistetaan 0,5 rem-yksikköä vuodessa.
b) kehon osittaiset annosrajat vahvistetaan seuraavasti:
1. luuydin ja sukurauhaset: 0,5 rem-yksikköä vuodessa;
2. raajat (kädet, käsivarret, jalkaterät ja nilkat): 7,5 rem-yksikköä vuodessa;
3. iho ja luu, 2 kohdassa nimettyjä raajoja lukuun ottamatta: 3 rem-yksikköä vuodessa;
4. 16 vuotta täyttäneiden henkilöiden kilpirauhanen: 3 rem-yksikköä vuodessa;
alle 16-vuotiaiden henkilöiden kilpirauhanen: 1,5 rem-yksikköä vuodessa;
5. muut elimet ja kudokset: 1,5 rem-yksikköä vuodessa.
12 artikla
Väestön annos
Kunkin jäsenvaltion on varmistettava, että:
a) väestön säteilyannoksen osuus pidetään kunkin osuuksia aiheuttavan toiminnan osalta alimmalla toiminnan edellyttämällä tasolla;
b) näiden osuuksien kokonaismäärää tarkkaillaan;
c) ottaen huomioon sen seikan, että säteilysuojelun moitteeton suunnittelu ja toteuttaminen pitävät säteilyn erittäin alhaisella tasolla, kaikista lähteistä aiheutuvan säteilyn, luonnon taustasäteilyä ja lääketieteellisistä tutkimuksista ja hoidoista aiheutunutta osuutta lukuun ottamatta, geneettinen kokonaisannos ei ylitä 5 rem-yksikköä kunkin sukupolven osalta kolmenkymmenen vuoden ajanjakson keskiaikana;
d) osuuksien kokonaismäärästä aiheutuvaa geneettistä annosta arvioidaan;
e) lääketieteellisistä tutkimuksista ja hoidoista aiheutuneet osuudet geneettiseen annokseen pidetään alhaisimmalla lääketieteen edellyttämällä tasolla.
IV OSASTO JOHDETUT TOIMINNALLISET RAJAT
13 artikla
1. Annoksen arviointiin käytetyt laatukerrointen ja kertymänopeuden arvot vahvistetaan eri säteilyille liitteessä II.
2. Edellä 7-12 artiklassa säädettyjen edellytysten mukaisesti käytettävien radionuklidien saantoarvot ja pitoisuudet ilmassa vahvistetaan liitteessä III.
a) Liitteen III taulukon 1 kohdassa vahvistetaan:
- hengittämällä aiheutuvat radionuklidien vuosisaantorajat säteilylle altistuneille työntekijöille;
- radionuklidien johdetut pitoisuusrajat hengitysilmassa altistuneille työntekijöille. Nämä on katsottava vuoden keskiarvoiksi; neljännesvuoden keskimääräinen pitoisuus voi kuitenkin olla tämä raja-arvo kaksinkertaisena;
- radionuklidien vuosisaantorajat hengittämällä ja nielemällä väestön edustajille.
b) Kun on kyse radionuklidien seoksen aiheuttamasta kontaminaatiosta, käytetään tapauskohtaisesti liitteessä III olevassa 2 kohdassa vahvistettuja arvoja tai siinä esitettyä menetelmää.
3. Harjoittelijoiden, opiskelijoiden ja väestön vuosisaantorajat johdetaan 9 ja 12 artiklan mukaisesti vahvistetuista annosten rajoituksista.
V OSASTO VAHINKO- JA HÄTÄTILANNEALTISTUKSET
14 artikla
Kaikki vahinko- ja hätätilannealtistusten yhteydessä saadut annokset tai annoskertymät on mahdollisuuksien mukaan merkittävä erikseen työntekijän 26 ja 31 artiklassa säädettyihin altistusrekisteriin ja hoitokertomukseen.
VI OSASTO SÄTEILYLLE ALTISTUNEIDEN TYÖNTEKIJÖIDEN TERVEYSTARKKAILUA KOSKEVAT PERUSPERIAATTEET
15 artikla
Altistuneiden työntekijöiden terveystarkkailu perustuu seuraaviin periaatteisiin:
a) työpaikkojen luokittelu eri alueisiin;
b) työntekijöiden luokittelu eri luokkiin;
c) näihin eri alueisiin ja työntekijäluokkiin liittyvien valvontatoimenpiteiden täytäntöönpano.
Näitä tarkkailuperiaatteita sovelletaan myös 9 artiklan 1 ja 2 kohdassa tarkoitettuihin harjoittelijoihin ja opiskelijoihin.
I LUKU SÄTEILYALTISTUKSEN RAJOITTAMISTOIMENPITEET 1 jakso Alueiden luokittelu ja muodostaminen
16 artikla
Kunkin jäsenvaltion on toteutettava säteilytarkoituksia varten toimenpiteitä kaikkien työpaikkojen osalta, joissa on vaara altistua ionisoivalle säteilylle.
Työpaikoilla, joissa annokset eivät todennäköisesti ylitä yhtä kymmenesosaa säteilylle altistuneille työntekijöille vahvistetuista sallituista enimmäisvuosiannoksista, ei ole tarpeen toteuttaa erityistoimenpiteitä säteilysuojelutarkoituksia varten.
Työpaikoilla, joissa annokset todennäköisesti ylittävät yhden kymmenesosan säteilylle altistuneille työntekijöille vahvistetuista sallituista enimmäisvuosiannoksista, toimenpiteet on mukautettava laitoksen ja lähteiden laatuun sekä vaarojen merkittävyyteen ja laatuun. Varotoimien ja tarkkailun laajuuden sekä niiden luonteen ja laadun on oltava asianmukaisia suhteessa ionisoivalle säteilylle altistumiseen työssä liittyviin vaaroihin.
Alueista erotetaan:
a) valvonta-alue
b) tarkkailualue
a) Alue, missä annokset ovat todennäköisesti suurempia kuin kolme kymmenesosaa säteilylle altistuneille työntekijöille vahvistetuista sallituista enimmäisvuosiannoksista on muodostettava valvonta-alue tai sen on kuuluttava valvonta-alueeseen.
Liitteessä IV esitetään suuntaa-antava luettelo laitoksista, joissa generaattorien tai lähteiden olemassaolo todennäköisesti aiheuttaa altistuksen, joka on yleensä peruste muodostaa yksi tai useampi valvonta-alue.
b) Tarkkailualue on alue, missä annokset ovat todennäköisesti suurempia kuin yksi kymmenesosa säteilylle altistuneille työntekijöille vahvistetuista sallituista enimmäisvuosiannoksista ja jota ei pidetä valvontaalueena.
17 artikla
Valvonta-alueet on määriteltävä.
Säteilyvaarojen luonne ja merkitys huomioon ottaen:
a) ympäristön säteilyvalvonta on järjestettävä valvonta- ja tarkkailualueilla ja erityisesti aktiivisuuksia, annoksia ja annosnopeuksia on tapauskohtaisesti tarkkailtava ja tulokset kirjattava;
b) valvonta- ja tarkkailualueille on laadittava säteilyvaaraan nähden asianmukaisia työskentelyohjeita;
c) valvonta-alueilla on osoitettava lähteisiin liittyvät vaarat;
d) valvonta- ja tarkkailualueilla on merkittävä lähteet.
Pätevöityneet asiantuntijat toteuttavat nämä tehtävät.
18 artikla
Valvonta-alueen vähimmäisvaatimuksena on pääsyn valvonta tarkoituksenmukaisen tunnistamisen perusteella.
2 jakso Säteilylle altistuneiden työntekijöiden luokittelu
19 artikla
Valvontaa ja tarkkailua varten erotellaan kaksi altistuneiden työntekijöiden luokkaa:
- luokka A: työntekijät, joiden saama annos on todennäköisesti suurempi kuin kolme kymmenesosaa sallituista enimmäisvuosiannoksista;
- luokka B: työntekijät, jotka eivät todennäköisesti saa tällaista annosta.
20 artikla
Säteilylle altistuneille työntekijöille on kerrottava heidän työhönsä liittyvistä terveydelle aiheutuvista vaaroista, toteutettavista varotoimista sekä teknisten ja lääketieteellisten vaatimusten noudattamisen tärkeydestä.
Edellä 9 artiklan 1 ja 2 kohdassa tarkoitettujen harjoittelijoiden sekä opiskelijoiden on myös saatava asianmukaista koulutusta säteilysuojelun alalla ja asianmukaista tietoa heidän työhönsä liittyvistä vaaroista.
3 jakso Suoja- ja mittalaitteiden tarkastus ja testaaminen
21 artikla
Pätevöityneiden asiantuntijoiden on vastattava suoja- ja mittalaitteiden tarkastuksesta ja testaamisesta.
Tarkastukseen ja testaamiseen sisältyy:
a) laitoshankkeiden kriittinen tarkastaminen ennalta säteilysuojelun kannalta;
b) uusien laitosten hyväksyminen säteilysuojelun kannalta;
c) suojalaitteiden ja -tekniikan tehokkuuden säännölliset tarkistukset;
d) säännölliset tarkistukset sen varmistamiseksi, että mittalaitteet ovat moitteettomassa kunnossa ja että niitä käytetään oikein.
II LUKU SÄTEILYALTISTUKSEN ARVIOINTI
22 artikla
Säteilyaltistuksen arviointien luonteen ja tiheyden on oltava sellaisia, että ne varmistavat tämän direktiivin noudattamisen kaikissa tapauksissa.
1 jakso Kollektiivinen säteilyntarkkailu
23 artikla
Säteilyhaittojen huomioon ottamiseksi olisi mitattava:
a) annos- ja kertymänopeudet, jotka osoittavat kyseisen säteilyn luonteen ja laadun;
b) kontaminoivien radioaktiivisten aineiden pitoisuus ilmassa ja pintatiheys, jotka osoittavat niiden luonteen sekä fysikaalisen ja kemiallisen olomuodon.
Yksilöannokset arvioidaan tarkoituksenmukaisissa tapauksissa mittausten tulosten avulla.
2 jakso Henkilökohtainen säteilyntarkkailu
24 artikla
Henkilökohtaisten annosten arvioinnin on oltava järjestelmällistä luokkaan A kuuluvien työntekijöiden osalta. Tämä arviointi perustuu yksilömittauksiin tai, ellei niitä voida suorittaa tai ne ovat riittämättömiä, arvioon, johon on päädytty altistuneiden työntekijöiden henkilökohtaisten mittausten tai 23 artiklassa säädetyn kollektiivisen säteilyntarkkailun tulosten avulla.
3 jakso Vahinko- ja hätätilannealtistusten arviointi
25 artikla
Kun on kyse vahinko- tai hätätilannealtistuksesta, on arvioitava absorboituneet annokset sen arvioimiseksi, onko tapahtunut kokonaisaltistus vai osittainen altistus.
4 jakso Tulosten tallettaminen
26 artikla
Seuraavat tiedot säilytetään arkistossa vähintään kolmekymmentä vuotta:
a) kollektiivisen säteilyntarkkailun mittaustulokset, joiden perusteella on arvioitu yksilöannokset;
b) altistusrekisteri, joka sisältää henkilökohtaisten annosten arviointiin liittyvät asiakirjat;
c) vahinko- tai hätätilannealtistustapauksissa olosuhteita ja toimenpiteitä koskevat kertomukset.
Edellä b ja c kohdassa tarkoitettujen asiakirjojen osalta kolmenkymmenen vuoden määräaika alkaa ionisoivalle säteilylle altistavan työn päättyessä.
III LUKU SÄTEILYLLE ALTISTUNEIDEN TYÖNTEKIJÖIDEN LÄÄKETIETEELLINEN TARKKAILU
27 artikla
Säteilylle altistuneiden työntekijöiden lääketieteellinen tarkkailu perustuu työterveyshuollon periaatteisiin. Tarkkailuun sisältyy tapauskohtaisesti työhönottotarkastukset sekä säännölliset terveystarkastukset, joiden suoritustiheys ja muoto määritellään työntekijän terveydentilan, työolosuhteiden ja työhön mahdollisesti liittyvien tapahtumien mukaan.
28 artikla
Työntekijää ei saa ottaa töihin minkään mittaiseksi ajaksi säteilylle altistuvaksi työntekijäksi, jos lääketieteelliset päätelmät ovat sitä vastaan.
1 jakso Luokkaan A kuuluvien työntekijöiden lääketieteellinen tarkkailu
29 artikla
Laillistettu lääkäri vastaa ryhmään A kuuluvien työntekijöiden lääketieteellisestä tarkkailusta.
Tarkkailu sisältää:
a) lääketieteellisen työhönottotarkastuksen
Tämän tarkastuksen tarkoituksena on määrittää työntekijän soveltuvuus hänelle ensisijaisesti harkittuun työtehtävään. Tarkastus koostuu työntekijän esitiedoista, joista selviävät kaikki aiemmat, joko työstä tai lääketieteellisestä tutkimuksesta taikka hoidosta aiheutuneet altistukset ionisoivalle säteilylle; siihen kuuluvat lisäksi yleinen kliininen tutkimus ja muut työntekijän yleisen terveydentilan arvioimiseksi tarvittavat tutkimukset.
b) yleisen lääketieteellisen tarkastuksen
Laillistetulla lääkärillä on oltava saatavillaan kaikki tiedot, jotka hän tarvitsee tarkkailtavien työntekijöiden terveydentilan ja työpaikoilla vallitsevien olosuhteiden arvioimiseksi siinä määrin kuin niillä saattaisi olla vaikutusta työntekijöiden soveltuvuuteen heille osoitettuihin työtehtäviin.
c) säännölliset lääketieteelliset tarkastukset
Työntekijöiden terveydentila on tarkastettava rutiininomaisesti sen määrittämiseksi, soveltuvatko he edelleen suorittamaan tehtäviään. Näiden tarkastusten luonne riippuu ionisoivalle säteilylle altistuksen tyypistä ja laajuudesta sekä yksittäisen työntekijän terveydentilasta. Kunkin työntekijän terveydentila on tarkastettava vähintään kerran vuodessa ja useammin, jos työntekijän altistusolosuhteet tai hänen terveydentilansa sitä edellyttävät.
Laillistettu lääkäri voi osoittaa, että on tarpeen jatkaa lääketieteellistä tarkkailua työskentelyn päättymisen jälkeen niin kauan kuin hän arvioi tarpeelliseksi kyseisen työntekijän terveyden suojelemiseksi.
30 artikla
Seuraavaa lääketieteellistä luokittelua sovelletaan luokkaan A kuuluvien työntekijöiden työhön soveltuvuuden osalta:
- soveltuva;
- tietyin edellytyksin soveltuva;
- ei sovellu.
31 artikla
1. Kullekin luokkaan A kuuluvalle työntekijälle laaditaan hoitokertomus ja sitä saatetaan ajan tasalle niin kauan kuin hän kuuluu kyseiseen luokkaan. Tämän jälkeen sitä säilytetään arkistossa vähintään kolmenkymmenen vuoden ajan.
2. Hoitokertomus sisältää tietoja työn luonteesta, lääketieteellisen työhönottotarkastuksen ja säännöllisten lääketieteellisten tarkastusten tulokset, annosrekisterin sen varmistamiseksi, että 7, 8 ja 10 artiklassa vahvistettuja arvoja on noudatettu, sekä vahinko- ja hätätilannealtistusten aikana saadut annokset.
2 jakso Säteilylle altistuneiden työntekijöiden erikoistarkkailu
32 artikla
Erikoistarkkailua on järjestettävä aina, kun 7 ja 8 artiklassa vahvistetut sallitut enimmäisannokset on ylitetty. Myöhemmistä altistusolosuhteista on sovittava laillistetun lääkärin kanssa.
33 artikla
Edellä 29 artiklassa säädettyjä säännöllisiä lääketieteellisiä tarkastuksia täydennetään sellaisilla tutkimuksilla, dekontaminaatiotoimenpiteillä ja kiireellisillä hoitotoimenpiteitä, jotka laillistettu lääkäri katsoo tarpeellisiksi.
3 jakso Valitukset
34 artikla
Kunkin jäsenvaltion on vahvistettava 28 ja 32 artiklan nojalla tehtyjä päätelmiä koskeva valitusmenettely.
IV LUKU
35 artikla
1. Kunkin jäsenvaltion on toteutettava tarpeelliset toimenpiteet säteilylle altistuneiden työntekijöiden tehokkaan suojelemisen varmistamiseksi. Niiden on vahvistettava määräyksiä työpaikkojen ja työntekijöiden luokittelemiseksi, altistusta ehkäisevien säännösten täytäntöönpanemiseksi ja säteilyntarkkailutoimenpiteiksi. Niiden on luotava lisäksi yksi tai useampi tarkastusjärjestelmä tässä direktiivissä säädettyjen tarkastusten ja testaamisen ohjaamiseksi ja tarvittaessa tarkkailu- ja interventiotoimenpiteiden edistämiseksi aina tarvittaessa.
2. Kunkin jäsenvaltion on toteutettava tarvittavat toimenpiteet erilaisten suoja- ja mittalaitteiden tarkastuksista ja testaamisesta vastaavien asiantuntijoiden pätevyyden tunnustamiseksi ja luokkaan A kuuluvien työntekijöiden lääketieteellisestä tarkkailusta vastaavien lääkärien hyväksymiseksi. Tätä tarkoitusta varten jäsenvaltioiden on varmistettava tällaisten asiantuntijoiden koulutus.
3. Kunkin jäsenvaltion on huolehdittava siitä, että vastuullisilla viranomaisilla on käytettävissään säteilysuojeluun tarvittavia välineitä. Erikoistuneen säteilysuojeluyksikön luominen on tarpeen aina kun on kyse laitoksista, joihin liittyy säteilyaltistuksen tai huomattava radioaktiivisen kontaminaation vaara. Tämän yksikön, joka voi olla useamman laitoksen yhteinen, on oltava erillään tuotanto- ja käyttöyksiköistä.
4. Kunkin jäsenvaltion on helpotettava yhteisön sisällä ja asianmukaisten yksityiskohtaisten sääntöjen mukaisesti kunkin säteilylle altistuneen työntekijän sijoittamista ja saatuja annoksia koskevien tietojen saatavuutta.
5. Kunkin jäsenvaltion on laadittava säteilylle altistuneiden työntekijöiden lääketieteellisestä tarkkailusta vastaavien lääkäreiden käyttöön suuntaa-antava luettelo perusteista, jotka olisi otettava huomioon arvioitaessa työntekijöiden soveltuvuutta ionisoivalle säteilylle altistumiseen.
VII OSASTO VÄESTÖN TERVEYSTARKKAILUA KOSKEVAT PERUSPERIAATTEET
36 artikla
Väestön terveystarkkailu perustuu erityisesti väestön kriittisten ryhmien ja väestön sekä tavanomaisissa olosuhteissa että onnettomuuksissa saamien annosten arviointiin.
37 artikla
Väestön terveystarkkailu tarkoittaa toimenpiteitä ja tarkkailua, joiden avulla saadaan selville ja poistetaan tekijöitä, jotka ionisoivan säteilyn tuottamisen tai käytön aikana taikka minkä tahansa säteilyn vaikutuksille altistavan toiminnan aikana todennäköisesti aiheuttavat väestölle perusteettoman altistuksen vaaran. Täytäntöönpantavien keinojen laajuus riippuu altistusvaaran suuruudesta erityisesti onnettomuustilanteessa ja väestötilastollisista tiedoista.
Tarkkailua suoritetaan:
a) väestön kriittisten ryhmien osalta ja erityisesti kaikkialla, missä näitä ryhmiä on olemassa;
b) koko sillä alueella, jonka osalta annosrajana on väestölle vahvistettu raja.
38 artikla
Tarkkailun on sisällettävä suojalaitteiden tarkastaminen ja testaaminen sekä väestön suojelemiseksi suoritettavat annosmääritykset.
a) Suojelujärjestelyjen tarkastaminen ja testaaminen sisältää muun muassa:
1. altistusvaaran sisältävien laitoshankkeiden ja laitosten suunnitellun alueelle sijoittamisen tarkastamisen ja hyväksymisen;
2. uusien laitosten hyväksymisen todennäköisesti laitosten rajat ylittävältä altistukselta tai radioaktiiviselta kontaminaatiolta suojelemisen kannalta, ottaen huomioon väestötilastolliset, meteorologiset, geologiset, hydrologiset ja ekologiset olosuhteet;
3. teknisten suojalaitteiden tehokkuuden varmentamisen;
4. altistuksen ja radioaktiivisen kontaminaation mittaamiseen käytettävien laitteiden hyväksymisen säteilyvaaran tarkkailun kannalta;
5. tarkastukset sen varmistamiseksi, että mittalaitteet ovat moitteettomassa kunnossa ja että niitä käytetään oikein;
6. tarvittaessa valmiussuunnitelmien laatimisen ja niiden hyväksymisen,
7. päästörajoituksia ja mittaamista varten säädettävien säännösten laatimisen ja soveltamisen.
Edellä 1-7 kohdassa mainitut tehtävät suoritetaan toimivaltaisten viranomaisten, altistusvaaran laajuuden mukaisesti määrittelemien yksityiskohtaisten sääntöjen mukaan.
b) Väestön suojelemiseksi suoritettaviin annosten määrityksiin, säteilyvaarat mukaan lukien, sisältyvät muun muassa:
1. ulkoisen altistuksen arviointi, joka osoittaa tarvittaessa kyseisen säteilyn laadun;
2. radioaktiivisen kontaminaation arviointi, joka osoittaa kontaminoivien radioaktiivisten aineiden laadun ja fysikaalisen ja kemiallisen olomuodon sekä niiden aktiivisuuden ja pitoisuuden määrittämisen;
3. väestön kriittisten ryhmien tavallisissa tai poikkeuksellisissa oloissa todennäköisesti saamien annosten arviointi ja näiden ryhmien erityispiirteiden eritteleminen;
4. geneettisen annoksen ja geneettisesti merkittävän vuosiannoksen arviointi ottaen huomioon väestötilastolliset erityispiirteet. Eri lähteistä saadut annokset on laskettava yhteen, aina kun se on mahdollista.
c) Arviointien suoritustiheys vahvistetaan siten, että varmistetaan tämän direktiivin noudattaminen kaikissa tapauksissa.
d) Ulkoisen altistuksen tai radioaktiivisen kontaminaation mittaamiseen liittyvät asiakirjat sekä väestön saamien annosten arvioinnin tulokset on säilytettävä arkistossa.
39 artikla
1. Kunkin jäsenvaltion on luotava tarkastusjärjestelmä voidakseen valvoa väestön terveyden suojelemista ja 11 ja 12 artiklassa vahvistettujen annosrajojen noudattamista.
2. Kunkin jäsenvaltion on edistettävä kaikkia tarkkailu- ja interventiotoimenpiteitä, aina kun ne osoittautuvat tarpeellisiksi.
3. Kunkin jäsenvaltion on toteutettava toimenpiteitä, jotta väestön terveystarkkailu varmistetaan ja yhteensovitetaan tehokkaasti ja vahvistaa arviointien tiheyden ja toteuttaa tarvittavat toimenpiteet sen varmistamiseksi, että väestön kriittiset ryhmät yksilöidään ottaen huomioon radioaktiivisuuden efektiivinen kulkureitti. Jäsenvaltio voi tarvittaessa toteuttaa nämä toimenpiteet yhdessä muiden jäsenvaltioiden kanssa.
4. Kunkin jäsenvaltion on onnettomuustilanteita varten:
a) säädettävä toimenpidetasot, toimivaltaisten viranomaisten toteuttamat toimenpiteet ja valvontaa koskevat yksityiskohtaiset säännöt sellaisten väestöryhmien osalta, jotka todennäköisesti saavat 11 ja 12 artiklassa vahvistettuja annosrajoja suuremman annoksen;
b) määritettävä ja otettava käyttöön interventiokeinot, sekä henkilöstö että laitteet, joita tarvitaan väestön terveyden suojelemiseksi ja ylläpitämiseksi. Jäsenvaltio voi tarvittaessa toteuttaa nämä toimenpiteet yhdessä muiden jäsenvaltioiden kanssa.
5. Kaikista onnettomuuksista, joihin liittyy väestön altistumista, on ilmoitettava olosuhteiden niin vaatiessa kiireellisesti naapurijäsenvaltioille ja komissiolle.
40 artikla
1. Jäsenvaltioiden on toteutettava tämän direktiivin noudattamisen edellyttämät toimenpiteet kahden vuoden kuluessa sen tiedoksiantamisesta.
2. Jäsenvaltiot antavat komissiolle tiedoksi tämän direktiivin noudattamiseksi antamansa säädökset.
41 artikla
Tämä direktiivi on osoitettu kaikille jäsenvaltioille.
Tehty Brysselissä 1 päivänä kesäkuuta 1976.

Labels: 10
0
9
16